O‘zbekiston Respublikasi Mudofaa vazirligi qo‘shinlariga kontrakt bo‘yicha harbiy xizmatga nomzodlarni saralash tartibi to‘g‘risidagi nizomni tasdiqlash haqida

O‘zbekiston Respublikasining “Umumiy harbiy majburiyat va harbiy xizmat to‘g‘risida”gi Qonuni hamda O‘zbekiston Respublikasi Prezidentining 2019-yil 12-sentabrdagi PQ-4447-son “O‘zbekiston Respublikasi fuqarolarining harbiy xizmatni o‘tash tartibi to‘g‘risidagi nizomni tasdiqlash haqida”gi qaroriga muvofiq buyuraman:
 1. O‘zbekiston Respublikasi Mudofaa vazirligi qo‘shinlariga kontrakt bo‘yicha harbiy xizmatga nomzodlarni saralash tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2019-yil 12-sentabrdagi PQ-4447-son “O‘zbekiston Respublikasi fuqarolarining harbiy xizmatni o‘tash tartibi to‘g‘risidagi nizomni tasdiqlash haqida”gi qaroriga muvofiq O‘zbekiston Respublikasi Mudofaa vazirligi (bundan buyon matnda Mudofaa vazirligi deb yuritiladi) qo‘shinlariga kontrakt bo‘yicha harbiy xizmatga nomzodlarni saralash tartibini belgilaydi.
 1. Ushbu Nizomda quyidagi asosiy tushunchalardan foydalaniladi:
 kontrakt bo‘yicha harbiy xizmat — Qurolli Kuchlar safidagi haqiqiy harbiy xizmatga ixtiyoriylik asosida Mudofaa vazirligi orqali davlat bilan tuziladigan kontraktga binoan kirgan fuqarolar bajaradigan harbiy xizmat;
 harbiy-kasbiy saralash (bundan buyon matnda saralash deb yuritiladi) — fuqarolarni (nomzodlarni) kontrakt bo‘yicha harbiy xizmatga qo‘yilgan talablarga mos kelishini aniqlashga qaratilgan tadbirlar kompleksi (intellektual rivojlanganlik va psixoemotsional barqarorlik darajasini psixologik o‘rganish, tibbiy ko‘rikdan o‘tkazish, jismoniy imkoniyatlarni baholash, shuningdek harbiy xizmat uchun kasbiy jihatdan muhim bo‘lgan boshqa sifatlar);
 nomzod — kontrakt bo‘yicha harbiy xizmatga kirish haqidagi arizasi ko‘rib chiqish uchun qabul qilingan O‘zbekiston Respublikasi fuqarosi.
 2. Nomzodlarni kontrakt bo‘yicha harbiy xizmatga qabul qilish uchun saralash tadbirlari tashkil qilinadi.
 3. Nomzodlarni kontrakt bo‘yicha harbiy xizmatga saralash tadbirlari quyidagi bosqichlarni o‘z ichiga oladi:
 a) dastlabki o‘rganish (hujjatlarni yig‘ish va o‘rganish, suhbat);
 b) jismoniy tayyorgarlik darajasini baholash;
 v) psixologik o‘rganish (nomzodlarning intellektual rivojlanganlik darajasi va psixoemotsional barqarorligini baholash);
 g) tibbiy ko‘rik;
 d) muvofiqlashtirishdan o‘tkazish yoki maxfiy ma’lumotlar bilan ishlash uchun ruxsatnoma (bundan buyon matnda ruxsatnoma deb yuritiladi) rasmiylashtirish (ruxsatnomaga ega nomzodlar bundan mustasno).
 4. Mudofaa vazirligi uchun zarur hollarda ilmiy daraja yoki ilmiy unvonga ega bo‘lgan fan arboblari, shuningdek madaniyat vakillari, so‘nggi besh yil davomida respublika miqyosidagi sport musobaqasining g‘olibi bo‘lgan yoki xalqaro miqyosdagi sport musobaqasining 1 — 3-o‘rinlaridan birini egallagan sportchilar istisno tariqasida saralashning faqatgina tibbiy ko‘rik, muvofiqlashtirishdan o‘tkazish yoki ruxsatnoma rasmiylashtirish (ruxsatnomaga ega nomzodlar bundan mustasno) bosqichlaridan o‘tadilar.
 5. Nomzodlar O‘zbekiston Respublikasining “Umumiy harbiy majburiyat va harbiy xizmat to‘g‘risida”gi Qonunida hamda O‘zbekiston Respublikasi Prezidentining 2019-yil 12-sentabrdagi PQ-4447-son qarori bilan tasdiqlangan O‘zbekiston Respublikasi fuqarolarining harbiy xizmatni o‘tash tartibi to‘g‘risidagi nizomda belgilangan talablarga javob berishi lozim.
 6. Kontrakt bo‘yicha harbiy xizmatga qabul qilishda nomzod bo‘yining balandligi O‘zbekiston Respublikasi Qurolli Kuchlarida tinchlik va urush davrida tibbiy ko‘rikdan o‘tkazishni tashkil etish va amalga oshirish tartibi to‘g‘risidagi nizomda (ro‘yxat raqami 3147, 2019-yil 3-aprel) belgilangan maxsus talablarga javob berishi shart. Maxsus talablar mazkur Nizomning 4-bandida nazarda tutilgan shaxslarga tatbiq etilmaydi.
 7. Quyidagi holatlarda saralashning istalgan bosqichida nomzodni kontrakt bo‘yicha harbiy xizmatga qabul qilish rad etilishi mumkin:
 nomzod mazkur Nizomning 5 va 6-bandlarida belgilangan talablarga javob bermasa;
 O‘zbekiston Respublikasi qonunchiligiga muvofiq nomzod kontrakt tuzish huquqiga ega bo‘lmasa;
 nomzodga nisbatan jinoiy ish qo‘zg‘atilgan, unga nisbatan dastlabki tergov yoki surishtiruv olib borilayotgan, jinoiy ish sudda ko‘rilayotgan bo‘lsa (bunday holatlarda nomzodning kontrakt bo‘yicha harbiy xizmatga qabul qilinishi masalasini qayta ko‘rib chiqish jinoiy ish bo‘yicha yakuniy qaror qabul qilinganidan so‘ng amalga oshiriladi);
 jazo chorasidan va amnistiya qo‘llanilganidan qat’i nazar, nomzod sodir etgan jinoyati uchun ayblov hukmi mavjud bo‘lsa;
 nomzod muqaddam kontrakt bo‘yicha harbiy xizmatni o‘tagan va harbiy xizmatchining nomiga dog‘ tushiruvchi xatti-harakatni sodir etganligi yoki xizmat vazifasiga noloyiq bo‘lib qolganligi sababli xizmatdan bo‘shatilgan bo‘lsa;
 nomzod o‘zi haqida bila turib noto‘g‘ri ma’lumotlar taqdim qilgani aniqlanganda;
 nomzod mazkur Nizomning 23-bandida nazarda tutilgan hujjatlarni taqdim etishdan bosh tortganda.
 8. Nomzodlarni saralash tadbirlari Mudofaa vazirligi qo‘shinlarida mavjud birlamchi bo‘sh lavozimlardan kelib chiqqan holda yilning har choragida kamida bir marta o‘tkaziladi.
 9. Saralash tadbirlari o‘z vaqtida va sifatli o‘tkazilishini ta’minlash maqsadida Mudofaa vazirligining tegishli harbiy okruglari, Toifalangan obyektlarni qo‘riqlash qo‘shinlari, Havo hujumidan mudofaa qo‘shinlari va Harbiy havo kuchlari (bundan buyon matnda harbiy okrug va birlashmalar deb yuritiladi) qo‘mondonlarining buyrug‘i bilan tegishli harbiy okrug va birlashmalarda doimiy faoliyat yuritadigan Harbiy-kasbiy saralash komissiyalari (bundan buyon matnda Saralash komissiyasi deb yuritiladi) tashkil etiladi.
 10. Saralash komissiyalarining tarkibi tegishli harbiy okrug va birlashmalar qo‘mondonlarining o‘rinbosarlari va tegishli tarkibiy bo‘linmalar mutaxassislari orasidan shakllantiriladi.
 Harbiy okrug yoki birlashma qo‘shinlari qo‘mondonining tarbiyaviy va mafkuraviy ishlar bo‘yicha o‘rinbosari — tegishli Saralash komissiyasi raisi, harbiy okrug va birlashmalarning harbiy-kasbiy saralash bo‘limlari boshliqlari esa — tegishli Saralash komissiyasi kotiblari hisoblanadi.
 Mudofaa vazirining buyrug‘iga asosan Saralash komissiyalari tarkibiga Mudofaa vazirligining boshqa mansabdor shaxslari yoki mutaxassislari ham kiritilishi mumkin.
 11. Saralash komissiyasi kotibi tomonidan saralash tadbirlarini o‘tkazish bo‘yicha reja-jadval shakllantiriladi hamda komissiya raisi tomonidan tasdiqlanadi. Reja-jadvalda saralash tadbirlarini o‘tkazish joyi va vaqti ko‘rsatilishi kerak.
 12. Saralash tadbirlari harbiy okrug va birlashmalar kesimida Qoraqalpog‘iston Respublikasi, viloyatlar va Toshkent shahar mudofaa ishlari boshqarmalari hududida quyidagicha o‘tkaziladi:
 Toshkent harbiy okrugi bo‘yicha — Toshkent shahri, Toshkent va Sirdaryo viloyatlarida;
 Markaziy harbiy okrug bo‘yicha — Jizzax, Samarqand va Navoiy viloyatlarida;
 Janubi-g‘arbiy maxsus harbiy okrug bo‘yicha — Buxoro, Surxondaryo va Qashqadaryo viloyatlarida;
 Sharqiy harbiy okrug bo‘yicha — Farg‘ona, Andijon va Namangan viloyatlarida;
 Shimoli-g‘arbiy harbiy okrug bo‘yicha — Qoraqalpog‘iston Respublikasi va Xorazm viloyatida;
 Toifalangan obyektlarni qo‘riqlash qo‘shinlari, Havo hujumidan mudofaa qo‘shinlari va Harbiy havo kuchlari qo‘mondonligi bo‘yicha — Qoraqalpog‘iston Respublikasi, viloyatlar va Toshkent shahrida.
 13. Harbiy okrug va birlashmalarning harbiy-kasbiy saralash bo‘limlari hamda kadr organlari mutaxassisliklar bo‘yicha birlamchi bo‘sh lavozimlar, nomzodlarni saralash tartibi, ularga qo‘yiladigan talablar, qabul kunlari va joyi, taqdim etilishi lozim bo‘lgan hujjatlar ro‘yxati to‘g‘risidagi ma’lumotlarni har chorakda kamida bir marta Mudofaa vazirligi Kadrlar bosh boshqarmasiga taqdim qiladi.
 Mudofaa vazirligi Kadrlar bosh boshqarmasi tomonidan mazkur bandning birinchi xatboshisida nazarda tutilgan ma’lumotlar vazirlikning rasmiy veb-saytiga (www.mudofaa.uz) joylashtirilishi ta’minlanadi.
 14. Nomzodlarga qulaylik yaratish maqsadida mudofaa ishlari bo‘yicha bo‘limlar hududiga kirish joylarida nomzodlarni saralash tartibi, ularga qo‘yiladigan talablar, qabul kunlari va joyi, taqdim etilishi lozim bo‘lgan hujjatlar ro‘yxati haqidagi ma’lumotlar qayd etilgan axborot stendlari majburiy tartibda joylashtirilishi lozim.
 15. Saralash tadbirlari davomida harbiy okruglar va birlashmalarning faxriylar kengashlari, jamoat tashkilotlari vakillari va nomzodlarning yaqin qarindoshlari (bundan buyon matnda jamoatchilik vakillari deb yuritiladi) ishtirok etishlari mumkin. Bunda, jamoatchilik vakillari yoki nomzodlar saralash tadbirlarini o‘tkazish jarayoni va uning natijalaridan norozi bo‘lgan taqdirda tegishli Saralash komissiyasi raisiga yozma ravishda murojaat qilishlari va o‘z taklif hamda e’tirozlarini bildirishlari mumkin. Jamoatchilik vakillari va nomzodlarning murojaatlari O‘zbekiston Respublikasining “Jismoniy va yuridik shaxslarning murojaatlari to‘g‘risida”gi Qonunida belgilangan tartibda ko‘rib chiqilishi lozim.
 16. Muddatli harbiy xizmatni o‘tayotgan harbiy xizmatchilar orasidan kontrakt bo‘yicha xizmatga nomzodlarni ko‘rib chiqish O‘zbekiston Respublikasi Prezidentining 2019-yil 12-sentabrdagi PQ-4447-son qarori bilan tasdiqlangan O‘zbekiston Respublikasi fuqarolarining harbiy xizmatni o‘tash tartibi to‘g‘risidagi nizomda belgilangan tartibda amalga oshiriladi.
 17. Kontrakt bo‘yicha harbiy xizmatga kirish istagini bildirgan fuqaro doimiy yashash joyidagi mudofaa ishlari bo‘yicha boshqarmaga mazkur Nizomning 1-ilovasiga muvofiq shakldagi ariza bilan murojaat qiladi. Vaqtincha yashash joyi bo‘yicha tahsil olayotgan yoki rasmiy mehnat faoliyati bilan shug‘ullanayotgan fuqarolar ushbu hududdagi mudofaa ishlari bo‘yicha boshqarmaga murojaat qilishlari mumkin.
 18. Nomzod muqaddam kontrakt bo‘yicha harbiy xizmatni o‘tagan bo‘lsa, arizada kontrakt bo‘yicha harbiy xizmatdan bo‘shatilish sababini ko‘rsatishi lozim.
 19. Navbatdagi saralash tadbirlari boshlanishidan o‘n kun oldin mudofaa ishlari bo‘yicha boshqarmalar tomonidan nomzodlarga saralash tadbirlarining boshlanish vaqti va joyi haqida xabar beriladi.
 20. Saralash komissiyasining navbatdagi qabul kuni davomida nomzodlar hujjatlarini qabul qilish va o‘rganish hamda suhbat o‘tkaziladi. Bunda, nomzodning mutaxassisligi mavjud bo‘sh lavozimlarga mos kelishi hamda taqdim etilgan hujjatlarning to‘liqligi va ulardagi ma’lumotlar to‘g‘riligi o‘rganiladi.
 21. Saralash uchun hozir bo‘lgan nomzod mazkur Nizomning 6-bandida nazarda tutilgan talabga javob berishini aniqlash maqsadida Saralash komissiyasining tegishli a’zosi tomonidan uning bo‘yi o‘lchanadi. Nomzodning bo‘yi talabga javob bermagan hollarda, unga dastlabki o‘rganish tadbirlarida ishtirok etishga ruxsat berilmaydi.
 22. Saralash komissiyasi kotibi bo‘yga qo‘yilgan talablarga muvofiq kelgan nomzodning hujjatlarini komissiya ko‘rib chiqishi uchun qabul qiladi hamda tegishli ma’lumotlarni mazkur Nizomning 2-ilovasiga muvofiq shakldagi Nomzodlarni ro‘yxatga olish jurnaliga qayd etadi va nomzodga uning identifikatsiyalash raqamini — xos raqamini ma’lum qiladi.
 23. Nomzod Saralash komissiyasi kotibiga quyidagi hujjatlarni taqdim etishi lozim:
 biometrik pasport yoki identifikatsiya ID-kartasi (nusxasi olinib, asli qaytariladi);
 harbiy guvohnoma (nusxasi olinib, asli qaytariladi);
 tug‘ilganlik haqida guvohnoma (nusxasi olinib, asli qaytariladi);
 nomzod tomonidan qo‘lda yoki kompyuterda yozilgan tarjimai hol;
 anketa-ma’lumotnoma.
 24. Nomzod taqdim etgan hujjatlar to‘liq va ulardagi ma’lumotlar to‘g‘ri bo‘lishi zarur.
 25. Hujjatlar to‘liq va ulardagi ma’lumotlar to‘g‘ri bo‘lgan hollarda nomzod shu vaqtning o‘zida suxbatdan o‘tkaziladi.
 Hujjatlarida kamchilik aniqlangan nomzodga ushbu kamchilikni bartaraf etishi va navbatdagi qabul kunida hozir bo‘lishi Saralash komissiyasi kotibi tomonidan tushuntiriladi.
 26. Suhbat Saralash komissiyasining suhbat o‘tkazilishiga mas’ul bo‘lgan a’zosi (a’zolari) tomonidan nomzodga mazkur Nizom talablari, harbiy xizmatchining huquq va majburiyatlari, harbiy xizmatni o‘tash bilan bog‘liq shartlar va imtiyozlar, xizmatning zararli va xavfli jihatlari hamda kasb kasalligini orttirib olish ehtimolini tushuntirish hamda nomzodning kontrakt bo‘yicha harbiy xizmatga kirish istagi bor yoki yo‘qligini aniqlash maqsadida o‘tkaziladi.
 27. Saralash komissiyasi a’zolari tomonidan nomzodni dastlabki o‘rganish bosqichida o‘tkazilgan tadbirlar natijalari umumlashtirilib, shu kunning o‘zida nomzodni saralashning keyingi bosqichiga o‘tkazish yoki o‘tkazishni rad etish haqida xulosa chiqariladi.
 28. Saralash komissiyasi xulosasi asosida komissiya kotibi tomonidan mazkur Nizomning 2-ilovasiga muvofiq shakldagi Nomzodlarni ro‘yxatga olish jurnaliga tegishli yozuv kiritiladi va nomzodga uning imzosi qo‘yilgan holda tanishtiriladi.
 29. Saralash komissiyasi kotibi saralashning dastlabki o‘rganish bosqichidan muvaffaqiyatli o‘tgan nomzodlarning hujjatlari va dastlabki o‘rganish natijalarini yagona yig‘ma jildda jamlaydi.
 30. Saralashning dastlabki o‘rganish bosqichidan muvaffaqiyatli o‘tgan nomzodlarning jismoniy tayyorgarlik darajasini aniqlash maqsadida saralashning navbatdagi kunida nomzodlarning jismoniy tayyorgarlik darajasini baholash tadbiri o‘tkaziladi.
 31. Nomzodlarning jismoniy tayyorgarlik darajasini aniqlash mazkur Nizomning 3-ilovasiga muvofiq Nomzodlarning jismoniy tayyorgarlik darajasini baholash bo‘yicha tadbirlarni o‘tkazish metodikasi va baholash mezonlari asosida amalga oshiriladi.
 32. Nomzodlar tomonidan mashqlarni bajarish boshlanishidan oldin ularga mashqlarni bajarishga qo‘yiladigan talablar, mashqlarni bajarish tartibi hamda baholash mezonlari Saralash komissiyasining nomzodlar jismoniy tayyorgarlik darajasini baholash bo‘yicha mas’ul a’zolari tomonidan tushuntiriladi.
 33. Nomzodlar tomonidan bajarilishi lozim bo‘lgan jismoniy tayyorgarlik mashqlari va ularni bajarishga qo‘yiladigan talablar erkak va ayol jinsidagi nomzodlar uchun alohida belgilanadi.
 34. Jismoniy tayyorgarlik mashqlarini bajargan nomzodlar shu vaqtning o‘zida Saralash komissiyasi a’zolari tomonidan mazkur Nizomning 3-ilovasiga muvofiq Nomzodlarning jismoniy tayyorgarlik darajasini baholash bo‘yicha tadbirlarni o‘tkazish metodikasi va baholash mezonlari asosida baholanadi.
 35. Jismoniy tayyorgarlik darajasini baholash tadbirlari natijalari bo‘yicha shu kunning o‘zida mazkur Nizomning 4-ilovasiga muvofiq shaklda qaydnoma rasmiylashtiriladi va natijalar shu zahoti nomzodlarga e’lon qilinadi.
 Qaydnoma Saralash komissiyasining jismoniy tayyorgarlik darajasini baholash bo‘yicha tadbirda ishtirok etgan a’zolari tomonidan imzolanadi hamda shu kunning o‘zida komissiya kotibiga topshiriladi.
 36. Jismoniy tayyorgarlik darajasi bo‘yicha qoniqarsiz baholangan nomzodlar saralashning keyingi bosqichiga o‘tkazilmaydi.
 37. Qoniqarsiz baholangan nomzod jismoniy tayyorgarlik darajasini baholash mashqlarini u baholangan kundan boshlab 1 yil davomida 2 marotaba navbatdagi saralash tadbirlari davomida qayta topshirishi mumkin, biroq shu kunning o‘zida qayta topshirishga yo‘l qo‘yilmaydi.
 38. Saralashning jismoniy tayyorgarlik darajasini baholash bosqichidan muvaffaqiyatli o‘tgan nomzodlarning intellektual rivojlanganlik darajasi va psixoemotsional barqarorligini aniqlash maqsadida psixologik o‘rganish o‘tkaziladi.
 39. Nomzodlarni psixologik o‘rganish mazkur Nizomning 5-ilovasiga muvofiq metodika va baholash mezonlari asosida psixologik test sinovidan o‘tkazish orqali amalga oshiriladi.
 40. Psixologik testlar, ularning javoblari va javoblar blankalari qoida tariqasida har uch yilda bir marotaba qayta ishlab chiqiladi va Mudofaa vazirligi tomonidan tasdiqlanadi hamda harbiy okruglar va birlashmalarning harbiy-kasbiy saralash bo‘limlariga yuboriladi.
 41. Psixologik testlar, ularning javoblari va javoblar blankalari Saralash komissiyasi kotibida saqlanadi, kotib testlar va ularning javoblari oshkor qilinmasligi uchun mas’ul hisoblanadi.
 42. Psixologik o‘rganish boshlanishidan avval nomzodlar Saralash komissiyasining psixologik o‘rganish o‘tkazish bo‘yicha mas’ul mutaxassislari tomonidan psixologik o‘rganishni o‘tkazish tartibi, har bir vazifa bo‘yicha nazarda tutilgan baholash mezonlari bilan tanishtiriladi hamda ularga tegishli tushuntirishlar beriladi.
 43. Psixologik o‘rganish natijalari qoniqarsiz bo‘lgan nomzod test sinovini u baholangan kundan boshlab 1 yil davomida 2 marotaba navbatdagi saralash tadbirlari davomida qayta topshirishi mumkin, biroq shu kunning o‘zida qayta topshirishga yo‘l qo‘yilmaydi.
 44. Test sinovining natijalari bo‘yicha, u o‘tkazilgan kundan boshlab 2 kun ichida Saralash komissiyasining psixologik o‘rganish tadbirlarida ishtirok etgan a’zolari tomonidan mazkur Nizomning 6-ilovasiga muvofiq shaklda qaydnoma rasmiylashtiriladi va imzolanadi hamda shu kunning o‘zida komissiya kotibiga topshiriladi.
 Psixologik o‘rganish natijalari qaydnoma rasmiylashtirilgan kunning o‘zida nomzodlarga e’lon qilinishi lozim.
 45. Saralash komissiyasi kotibi tomonidan nomzodlarning jismoniy tayyorgarlik darajasini baholash va psixologik o‘rganish tadbirlarida qayd etgan natijalari umumlashtirilib, mazkur Nizomning 7-ilovasiga muvofiq shaklda bayonnoma rasmiylashtiriladi.
 Bayonnomaga nomzodlar tomonidan jismoniy tayyorgarlik darajasini baholash va psixologik o‘rganish tadbirlarida qayd etilgan natijalar mutaxassisliklar kesimida ko‘rsatkichlarning pasayib borish tartibida kiritilishi lozim.
 46. Bayonnoma Saralash komissiyasining har bir a’zosi tomonidan imzolanadi hamda tasdiqlash uchun tegishli harbiy okrug va birlashmalarning qo‘mondonlariga taqdim etiladi.
 47. Saralash komissiyasi kotibi harbiy okrug va birlashmalarning qo‘mondonlari tomonidan tasdiqlangan bayonnomaning ko‘chirmasi (nusxasi), u tasdiqlangan kundan boshlab 5 kun ichida nomzodlarga ularning imzosi qo‘ydirilgan holda tanishtirilishini ta’minlashi lozim.
 48. Saralash komissiyasi bayonnomasi tasdiqlangan vaqtdan boshlab bir yil davomida haqiqiy hisoblanadi.
 49. Saralash tadbirlaridan muvaffaqiyatli o‘tgan nomzodlarga mazkur Nizomning 8-ilovasiga muvofiq shaklda saralash kartasi to‘ldiriladi.
 50. Nomzodlar sog‘lig‘ining holatiga ko‘ra kontrakt bo‘yicha harbiy xizmatni o‘tashga yaroqli yoki yaroqsiz ekanligini aniqlash maqsadida ular tibbiy ko‘rikdan o‘tkaziladi.
 51. Nomzodlarga tibbiy ko‘rikdan o‘tish uchun yo‘llanmalar harbiy okrug va birlashmalarning harbiy-kasbiy saralash bo‘limlari va harbiy qismlar tomonidan beriladi.
 52. Saralashdan muvaffaqiyatli o‘tgan nomzodlar garnizon (hududiy) harbiy-tibbiy komissiyalariga tibbiy ko‘rikdan o‘tish uchun yuboriladi.
 53. Tibbiy ko‘rik O‘zbekiston Respublikasi Prezidentining 2018-yil 25-dekabrdagi PQ-4076-son qarori bilan tasdiqlangan O‘zbekiston Respublikasi Qurolli Kuchlarida tinchlik va urush davrida tibbiy ko‘rikdan o‘tkazish to‘g‘risidagi nizom hamda O‘zbekiston Respublikasi Qurolli Kuchlarida tinchlik va urush davrida tibbiy ko‘rikdan o‘tkazishni tashkil etish va amalga oshirish tartibi to‘g‘risidagi nizom (ro‘yxat raqami 3147, 2019-yil 3-aprel) talablariga muvofiq o‘tkaziladi.
 54. Tibbiy ko‘rik natijalariga ko‘ra harbiy xizmatga yaroqsiz yoki keyinchalik qayta tibbiy ko‘rikdan o‘tkazish sharti bilan davolanishga muhtoj deb topilgan nomzodlar kontrakt bo‘yicha harbiy xizmatga qabul qilinmaydi.
 55. Saralash tadbirlaridan muvaffaqiyatli o‘tgan nomzodlarning hujjatlarini muvofiqlashtirishdan o‘tkazish yoki ruxsatnoma rasmiylashtirish (ruxsatnomaga ega nomzodlar bundan mustasno) ularni garnizon harbiy-tibbiy komissiyasiga tibbiy ko‘rikdan o‘tish uchun yuborish bilan bir vaqtda amalga oshiriladi.
 Muvofiqlashtirishdan o‘tkazish yoki ruxsatnoma rasmiylashtirishning talablari xizmat siri hisoblanadi va oshkor qilinishi man etiladi.
 56. Muvofiqlashtirishdan o‘tkazish va ruxsatnoma rasmiylashtirish natijalariga ko‘ra kontrakt bo‘yicha harbiy xizmatga qabul qilinishi maqsadga muvofiq emas deb topilgan nomzodlar kontrakt bo‘yicha harbiy xizmatga qabul qilinmaydi.
 57. Saralashning barcha bosqichlaridan muvaffaqiyatli o‘tgan nomzodlarga harbiy okrug va birlashmalarning harbiy-kasbiy saralash bo‘limlari tomonidan belgilangan namunadagi shaxsiy yig‘majild rasmiylashtiriladi.
 58. Saralashdan o‘tgan nomzodning shaxsiy yig‘majildi kontrakt bo‘yicha harbiy xizmatga qabul qilish va lavozimga tayinlash to‘g‘risida yakuniy qarorni qabul qilish uchun bo‘ysunuv bo‘yicha yuqori turuvchi kadr organiga taqdim qilinadi. Bunda tibbiy ko‘rik xulosasining amal qilish muddati inobatga olinishi lozim.
 59. Saralash yakuniga ko‘ra eng yuqori natijalarga erishgan nomzodlar bo‘sh lavozimlar mavjud bo‘lgan taqdirda kontrakt bo‘yicha harbiy xizmatga qabul qilinadi.
 60. Mazkur Nizom talablarining buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladi.
 1. Nomzodlarning jismoniy tayyorgarlik darajasini baholash ularning mazkur Metodikada nazarda tutilgan mashqlarni bajarishlarini tekshirish orqali amalga oshiriladi.
 2. Jismoniy tayyorgarlik darajasini baholash tadbirlari boshlanishidan oldin nomzod komissiyaning mas’ul a’zolariga o‘zini tanishtiradi, bunda nomzod biometrik pasporti yoki identifikatsiya ID-kartasi yoxud harbiy guvohnomasini ko‘rsatishi lozim.
 3. Jismoniy tayyorgarlik darajasini baholash mashqlarini bajarish boshlanishidan oldin nomzodlarga mashqlarni bajarishga qo‘yiladigan talablar, mashqlarni bajarish tartibi hamda baholash mezonlari komissiya a’zolari tomonidan tushuntiriladi.
 4. Nomzodlar tomonidan bajarilishi lozim bo‘lgan jismoniy tayyorgarlik mashqlari va ularni bajarishga qo‘yiladigan talablar erkak va ayol jinsidagi nomzodlar uchun alohida belgilanadi.
 5. Nomzodlar mashqlarni sport kiyimida bajarishlari tavsiya etiladi.
 6. Jismoniy tayyorgarlik mashqlarini bajarishda nomzodlar quyidagi yosh guruhlariga bo‘linadi:
 a) erkak jinsidagi nomzodlar:
 1-guruh: 28 yoshgacha;
 2-guruh: 29 yoshdan 33 yoshgacha;
 3-guruh: 34 yoshdan 38 yoshgacha;
 4-guruh: 39 yoshdan 40 yoshgacha bo‘lganlar;
 b) ayol jinsidagi nomzodlar:
 1-guruh: 25 yoshgacha;
 2-guruh: 26 yoshdan 30 yoshgacha;
 3-guruh: 31 yoshdan 35 yoshgacha.
 4-guruh: 36 yoshdan 40 yoshgacha bo‘lganlar.
 7. Quyidagilar erkak jinsidagi nomzodlar tomonidan bajarilishi lozim bo‘lgan jismoniy tayyorgarlik mashqlari hisoblanadi:
 tezlikka oid mashq — 100 metrga yugurish;
 kuch ishlatish mashqi — to‘sinda (turnikda) tortilish;
 chidamlilikka oid mashq — 3000 metrga yugurish.
 8. Quyidagilar ayol jinsidagi nomzodlar tomonidan bajarilishi lozim bo‘lgan jismoniy tayyorgarlik mashqlari hisoblanadi:
 tezlikka oid mashq — 100 metrga yugurish;
 kuch ishlatish mashqi — kuch ishlatish mashqlari kompleksi;
 chidamlilikka oid mashq — 1000 metrga yugurish.
 Jismoniy tayyorgarlik mashqlari quyidagi ketma-ketlikda: birinchi navbatda — tezlikka oid mashqlar, ikkinchi navbatda — kuch ishlatish mashqlari, uchinchi navbatda — chidamlilikka oid mashqlar bajariladi.
 9. Jismoniy tayyorgarlik mashqlarini bajarish oralig‘ida nomzodlarga dam olish uchun kamida 20 daqiqa vaqt beriladi.
 10. Jismoniy tayyorgarlik mashqlaridan biri qoniqarsiz baholanganda, nomzodga navbatdagi mashqlarni bajarishga ruxsat berilmaydi.
 Jismoniy tayyorgarlik mashqlarini uzrsiz sabablarga ko‘ra bajarmagan, shuningdek mashqlarni bajarishi qoniqarsiz baholangan nomzodlarga jismoniy tayyorgarlik mashqlarini shu kunning o‘zida qayta topshirishga ruxsat berilmaydi.
 11. 100 metrga yugurish mashqi stadionning yugurish yo‘lakchasida yoki qattiq qoplamali tekis joylarda yuqori yoki quyi startdan quyidagicha amalga oshiriladi:
 “Start” komandasi bo‘yicha start olish chizig‘iga yaqinlashish;
 “Diqqat” komandasi bo‘yicha tananing og‘irligini oldinda turgan oyoqqa o‘tkazish, gavda va boshni oldinga egish, qo‘llarni tirsakka bukish;
 “Olg‘a” komandasi bo‘yicha yugurishni boshlash.
 12. Quyidagilar to‘sinda (turnikda) tortilish mashqiga qo‘yiladigan talablar hisoblanadi:
 bosh barmoq poya ichkarisidan ushlanadi, tana biroz rostlanadi, tizza bo‘g‘imi to‘g‘irlanadi, oyoq uchlari cho‘ziladi, tovonlar birlashtiriladi;
 iyak to‘sin (turnik) poyasidan o‘tgunga qadar qo‘llar bukiladi;
 harakat to‘liq amalga oshirilishi bilan dastlabki holatga qaytiladi (osilish holati 1-2 soniya davom etishi mumkin);
 oyoqlarni 45° ga ko‘tarishga ruxsat etiladi.
 Ushbu mashqni bajarishda oyoqlarni bukish va kerish, tanani harakatsiz holatda egish hamda oyoqlar bilan siltanma harakatlar qilish taqiqlanadi.
 13. 3000 va 1000 metrga yugurish mashqlari stadionning yugurish yo‘lakchasida yoki qattiq qoplamali tekis joylarda, umumiy yoki alohida start berilgan holda o‘tkaziladi.
 Start va marra chiziqlari bir joyda belgilanishi mumkin.
 Bunda, yugurish hududidan chiqib ketgan yoki yugurishdan yurish holatiga o‘tgan ishtirokchi mashqni bajarmagan hisoblanadi.
 14. Nomzod tomonidan kuch ishlatish mashqlari kompleksini bajarishda 1 daqiqa ichida 2 ta mashq uzluksiz bajariladi.
 Har bir mashqni bajarish uchun 30 soniyadan vaqt ajratiladi.
 Birinchi mashqni bajarish uchun ajratilgan 30 soniya vaqt tugaganligi e’lon qilinganda, nomzod darhol ikkinchi mashqni bajarishga kirishadi.
 Quyidagilar birinchi mashqni bajarishga qo‘yiladigan talablar hisoblanadi:
 chalqancha yotiladi;
 qo‘llar belda, tizzalar bukilmagan holda oyoqlar to‘piq qismidan boshqa odam yordamida ushlanadi;
 dastlabki holatdan gavda oldinga ko‘tarilib, qo‘llar oyoq uchiga tekkandan so‘ng, dastlabki holatga qaytiladi.
 Ushbu mashqni bajarish vaqtida tizzalarni bukish va sherik tomonidan oyoqlarni qo‘yib yuborish taqiqlanadi.
 Quyidagilar ikkinchi mashqni bajarishga qo‘yiladigan talablar hisoblanadi:
 tayanib yotiladi, qo‘llar yelka kengligida tizzalar bukilmagan holatda bo‘ladi;
 qo‘llar bukilib yoziladi (bunda bel hamda yelka qismlari birgalikda va tekis tushib chiqishi shart);
 qo‘llar bukilib tana erga nisbatan parallel holatga keltirilgandan so‘ng, dastlabki holatga qaytiladi.
 Ushbu mashqni bajarish vaqtida qo‘llar chala bukilib yozilishi, bel va yelkalar har xil tushib chiqishi, tizzalarning erga tegishi taqiqlanadi.
 15. Mazkur metodikada nazarda tutilgan mashqlarni bajarish tartibini buzgan nomzodga shu mashq bo‘yicha qoniqarsiz baho qo‘yiladi.
 16. Nomzodning jismoniy tayyorgarlik darajasini yakuniy baholash quyidagicha amalga oshiriladi:
 “a’lo” — uchta mashqdan “a’lo” baholangan yoki ikkita mashqdan “a’lo” qolgan mashqdan “yaxshi” baholangan bo‘lsa;
 “yaxshi” — uchta mashqdan “yaxshi” bahodan past bo‘lmagan yoki ikkita mashqdan “yaxshi” yoki a’lo, qolgan mashqdan esa “qoniqarli” baholangan bo‘lsa;
 “qoniqarli” — agar baholarning ikkitasi “qoniqarli” bo‘lib, qoniqarsiz baho bo‘lmasa;
 “qoniqarsiz” — agar baholardan biri “qoniqarsiz” bo‘lsa yoki nomzod, jismoniy tayyorgarlik mashqlarning bittasini bajarishdan voz kechgan bo‘lsa.
 17. Nomzodlarning jismoniy tayyorgarlik darajasini baholash mazkur Metodikaning ilovasiga muvofiq amalga oshiriladi. Bunda, har bir mashqni bajarganligi uchun olgan baholar ballarga o‘girilib, belgilangan chegaraviy me’yorlardan yuqori natija ko‘rsatgan nomzodlarga qo‘shimcha rag‘bat ballari taqdim etiladi. Umumiy to‘planishi mumkin bo‘lgan maksimal ball — 195 ballni tashkil etadi.
 18. Nomzodlarning jismoniy tayyorgarlik darajasini baholash uchun natijalar ballar tizimida quyidagi jadvaldagi mezonlar bo‘yicha belgilanadi:
 1. Erkak jinsidagi nomzodlar uchun*:
 2. Ayol jinsidagi nomzodlar uchun:
 1. Nomzodlar maxsus xonaga o‘zining biometrik pasporti yoki identifikatsiya ID-kartasi yoxud harbiy guvohnomasini ko‘rsatgan holda kiritiladi.
 2. Test sinovlari o‘tkazilayotgan xonaga jadval, kitob, uyali telefon, kompyuter, kalkulyator, telekommunikatsiya vositalari va shpargalkalar olib kirish taqiqlanadi. 
 3. Test sinovlarini o‘tkazishni boshlashdan avval komissiya a’zolari nomzodlarga test sinovlarini o‘tkazish tartibini tushuntirishi shart.
 4. Nomzodlar barcha harakatlarni komissiya a’zolari ko‘rsatmalariga muvofiq bajaradi. Mazkur ko‘rsatmalarga amal qilmagan nomzod xonadan chiqarib yuboriladi va psixologik o‘rganish ishtirokchilari ro‘yxatidan o‘chiriladi.
 5. Nomzod beriladigan savollarga javoblarni belgilash hamda vazifalarni bajarish orqali test sinovlaridan o‘tadi.
 Nomzodlar bilan test tadbirlari yakka tartibda yoki guruh bo‘lib o‘tkazilishi mumkin. Test guruh tarkibida o‘tkazilganda, xonada nomzodlar soni 40 nafardan oshmasligi zarur.
 Test boshlangunga qadar nomzodlar sog‘lig‘ining holati surishtiriladi. O‘zini yomon his qilayotganidan shikoyat qilgan nomzodlar shu kuni test sinoviga qo‘yilmaydi. Bunday hollarda nomzodga boshqa kuni qayta test sinovidan o‘tish uchun ruxsat berilishi lozim.
 6. Psixologik o‘rganish davomida nomzodlarga ikki qismdan iborat bo‘lgan test asosida vazifalar beriladi. Bunda, birinchi qismda (intellektual rivojlanganlik darajasini o‘rganish) har bir to‘g‘ri javob uchun 1 ball beriladigan 75 ta topshiriqdan iborat bo‘lgan 4 ta vazifa, ikkinchi qismda (psixoemotsional barqarorlik darajasini o‘rganish) har bir to‘g‘ri javob uchun 1 ball beriladigan 99 ta savoldan, shuningdek javoblarning samimiy yoki nosamimiyligini aniqlash yo‘nalishi bo‘yicha beriladigan 19 ta savoldan iborat so‘rovnoma qo‘llaniladi. 
 Nomzodga berilgan vazifalarni bajarish uchun 2 soat, shuningdek har bir vazifa yo‘riqnomasini o‘qib chiqish uchun qo‘shimcha 30 daqiqadan vaqt beriladi.
 7. Test savolida mashqning o‘ziga xosligidan kelib chiqib javob variantlari berilishi mumkin. Nomzodlar test savollariga javob variantlarini belgilashda javoblar varaqasidagi variantlardan faqat bitta to‘g‘ri javobni belgilashi lozim.
 8. Test sinovlarini topshirish vaqtida nomzodning xonadan chiqishi taqiqlanadi, nomzodning sog‘lig‘i yomonlashgan holatlar bundan mustasno. Test sinovi tugagunga qadar xonani tark etgan nomzod xonaga takroran kiritilmaydi. 
 9. Test sinovlarini o‘tkazish vaqtida sinovlar o‘tkazilayotgan xonada nomzodlar hamda komissiya a’zolaridan tashqari boshqa shaxslarning bo‘lishi taqiqlanadi.
 10. Javoblar to‘g‘ri belgilanishi uchun nomzod shaxsan javobgardir. Javoblarni noto‘g‘ri belgilagan nomzodlarning e’tirozi ko‘rib chiqilmaydi.
 11. Nomzodning psixologik test savollariga bergan javoblari 2 kun ichida mazkur Metodikaning ilovasiga muvofiq Psixologik test natijalarini hisoblash jadvali asosida komissiya a’zolari tomonidan hisoblab chiqiladi. Bunda, umumiy to‘planishi mumkin bo‘lgan maksimal ball — 174 ballni tashkil etadi.